આશ્લેષા ખુરાના, સુરતઃ આખા દેશમાં ગણેશોત્સવની ધૂમ છે. સાંજ પડતા જ વાતાવરણ ‘ગણપતિ બાપ્પા મોરિયા, મંગલમૂર્તિ મોરિયા’ના નાદથી છવાઈ જાય છે. પરંતુ આ નારા લગાવનારા ઘણા લોકોને ખ્યાલ જ નહિં હોય કે ‘મોરિયા’ કેમ બોલાય છે? રસપ્રદ વાત એ છે મોરિયા એક કર્ણાટકના સંત હતા. મરાઠી ગ્રંથોમાં ઉલ્લેખ મુજબ આ સંત ગણેશજીના બહુ મોટા ભક્ત હતા અને બાપ્પાએ જાતે તેમને આશીર્વાદ આપ્યા હતા. મોરિયા ગોસાવી શાલિગ્રામ કર્ણાટકના બિડાર ગામમાં 14મી સદીમાં જન્મ્યા હતા. તેમણે આકરુ તપ કરીને ગણપતિ દાદાની આરાધના કરી હતી. એવું મનાય છે કે ગણપતિ દાદાએ મયુરેશ્વરના સ્વરૂપમાં સાક્ષાત મોરિયાને દર્શન આપ્યા હતા.